ཝིལ་ཉིག་སིསྟེ་བདེ་སྐྱིད་དཔལ་རྫོགས་ཀྱི་བསྐལ་བ་བརྒྱུད་མྱོང་བའི་ཡོ་རོབ་ཀྱི་གྲོང་ཁྱེར་རྙིང་པ་འདི་སོ་ཝི་ཨེདཀྱིས་དབང་བསྒྱུར་བའི་སྐབས་སུ་གྲོང་ཁྱེར་མུན་པས་བདག་ཅིང་ནོན་པ་ཞིག་ཏུ་གྱུར།ད་ལྟ་ལོ་རབས་དེ་དག་ཡིད་ལ་གསལ་གྱི་ལེར་འཆར་ཐུབ་མི་འདུག་ལ།ཐ་ན་ལན་རེར་ང་རང་གི་ཞེ་ལའང་དེ་དག་ཤོང་དཀའ་བ་ཞིག་ཏུ་གྱུར་འགྲོ།ད་སྐབས་ཁོར་ཡུག་ཆེན་པོ་གང་ཞིག་སླར་ལྡོག་ཐབས་མེད་པར་ཡལ་ཚར་བ་ཁོ་ཐག་ཆོད།འཛམ་བུ་གླིང་ནི་སྟོང་བ་ཉིད་ཀྱིས་གྲུབ་པ་སྟེ།ནུབ་ཕྱོགས་ཀྱི་རྒྱལ་ཁབ་དག་ལྕགས་ཡོལ་གྱིས་ཡོངས་སུ་ཟིན་པར་མ་ཟད།ང་ཚོ་རང་ཉིད་ཀྱི་ལོ་རྒྱུས་བྱུང་བ་ལ་རང་ཉིད་ཀྱིས་རེག་ཐབས་མེད་པ་ཞིག་ཏུ་ཆགས་ཚར།ང་ཚོ་ལ་ཕ་རོལ་པོས་བཙན་གྱིས་ཨུ་རུ་སུའི་སྐད་བསླབ་ཏུ་བཅུག་ཅིང་།དེ་འོ་སྐོལ་རང་གི་སྐད་ཡིག་དང་སྲོལ་རྒྱུན་ལ་གནོད་ཉེན་ཆེ་བ་ནི་སུ་ལའང་བསྙོན་དུ་མེད།དེ་ལྟ་ནའང་ཨུ་རུ་སུ་ནི་འུ་ཅག་ལ་མཚོན་ན་སི་ཏ་ལེནདང་དམར་དམག་གི་རྒྱལ་ཁབ་འབའ་ཞིག་སྟེ།འཇིགས་སུ་རུང་བ་དང་།བཙན་དྲག་ཆེ་བ།སྙིང་པོ་ཅི་ཡང་བྲལ་བ་ཞིག་ཡིན་པ་སྨྲས་མ་དགོས།འུ་ཅག་གིས་བཀླག་ཏུ་རུང་བའམ་བཙན་གྱིས་བཀླགས་ཏུ་བཅུག་པའི་དུས་རབས་ཉི་ཤུ་པའི་ཨུ་རུ་སུའི་སྙན་ངག་པ་གཅིག་པུ་ནི་མཱ་ཡཱ་ཁོབ་སི་ཀེཡིན།ལར་ཁོས་སོ་ཝི་ཨེད་ཀྱི་མུན་བསྐལ་མགོ་བརྩམས་མ་ཐག་པའི་སྐབས་དེར་རང་ཤི་བརྒྱབ་ཅིང་།དེ་ནི་ཁོ་མི་སྒེར་ཉམ་ཆུང་བའི་དབང་གིས་རེད་ཅེས་ང་ཚོ་ལ་བསྒྲགས་པ་རེད།འདི་ཁ་སྐྱེངས་དགོས་པ་ཞིག་ཡིན་ལ་གུ་ཡངས་གཏོང་རུང་བ་ཞིག་ཀྱང་ཅིས་མ་ཡིན།སྟེས་དབང་ཞིག་གིས་ངས་མཱ་ཡཱ་ཁོབ་སི་ཀེ་ཡི་སྙན་ངག་ཞིབ་ཏུ་བཀླགས་པ་ཡིན་ལ་ཁོའང་དེ་འདྲའི་ཐབས་ཆག་ཅིག་རེད་མི་འདུགདེ་ལས་གལ་ཆེ་བ་ཞིག་ལ་ཁོའི་རྩོམ་དང་སྙན་ངག་དག་ཏུ་སྙན་ངག་པ་གཞན་དག་གླེང་ཡོད་ཅིང་།དེ་དག་ཀྱང་སྤྲོ་བ་དང་བྲལ་བ་འབའ་ཞིག་ཁྱོན་ནས་མ་རེད་མོད།འུ་ཅག་གིས་ཧ་ལམ་གཅིག་ཀྱང་གོ་ཐོས་བྱུང་ཚོད་མི་འདུགདཔེར་ན་ཡེ་སེ་ཉིནདང་།པོ་ལོག།ཕ་སི་ཐེར་ནག་ལ་སོགས་པ་ལྟ་བུའོ།།འུ་ཅག་གིས་ཤེས་པ་ལྟར་ན་ཕ་སི་ཐེར་ནག་ནི་ཐ་ན་མཱ་ཡཱ་ཁོབ་སི་ཀེ་ཡི་གྲོགས་པོ་ཡིན་པར་འདུག་པས།གློ་བུར་དུ་ཁོས་ཅི་དང་ཅི་ཞིག་འབྲི་མྱོང་ཡོད་པ་དང་།ཁོ་རང་སྙན་ངག་པ་ག་འདྲ་ཞིག་ཡིན་པ་ཤེས་འདོད་སྐྱེས།